b'\n_START_ARTICLE_\nTorre Barrina\n_START_SECTION_\nDescripci\xc3\xb3\n_START_PARAGRAPH_\nL\'edifici \xc3\xa9s de planta rectangular, de planta baixa, tres pisos i terrassa. De la terrassa sobresurt una petita torre de planta quadrangular, amb una finestra rectangular a cada cara i coronada amb una balustrada. A la fa\xc3\xa7ana posterior hi ha una galeria de tres pisos amb arcs de mig punt i pilars bisellats. En una fa\xc3\xa7ana lateral hi ha un porxo obert amb arcs de mig punt i la part superior, que fa de terrassa al primer pis, t\xc3\xa9 una balustrada. La resta d\'obertures de l\'edifici s\xc3\xb3n rectangulars._NEWLINE_Envoltant la casa hi ha l\'antic jard\xc3\xad. El parc conserva encara les grans palmeres que hi havia prop de les masies. Est\xc3\xa0 distribu\xc3\xaft, com era t\xc3\xadpic al segle XIX, en glacis i camins amb bancs, arbres d\'ombra i dues fonts de fosa, de tipus columna amb aixetes de llaut\xc3\xb3 i peu de pedra artificial. La reixa que l\'envolta \xc3\xa9s de forja, est\xc3\xa0 emmarcada per dues grans pilastres de pedra, i a la llinda hi ha la data 1867. S\'hi ha afegit aparells de jocs per a infants.\n_START_SECTION_\nHist\xc3\xb2ria\n_START_PARAGRAPH_\nLes not\xc3\xadcies m\xc3\xa9s antigues s\xc3\xb3n les d\'una masia del segle XVI, de planta quadrada i torratxa, amb teulada a quatre vents, que devia estar envoltada de camps. Al segle XIX, la masia es va reconvertir en palauet i els camps en jard\xc3\xad privat per iniciativa del matrimoni Josep Farn\xc3\xa9s i Eug\xc3\xa8nia Casanovas. Els h\xc3\xa0bits de la senyora Casanovas va fer que fos coneguda com "la marquesa", malnom que va quedar per l\'indret._NEWLINE_Durant la Guerra Civil s\'hi va construir un refugi antiaeri, que fou descobert l\'any 2007 quan van comen\xc3\xa7ar les obres de rehabilitaci\xc3\xb3._NEWLINE_La Torre Barrina, antiga casa pairal que data del 1867, es localitza a l\'interior del parc de la Marquesa, a la carretera de Collblanc, 67. L\'edifici, d\'estil historicista, passa a ser de titularitat municipal l\xe2\x80\x9fany 1976 i est\xc3\xa0 protegit com a \xe2\x80\x9cb\xc3\xa9 cultural d\xe2\x80\x99inter\xc3\xa8s local\xe2\x80\x9d i classificat dins el Pla Especial de Patrimoni Protegit Arquitect\xc3\xb2nic com a \xe2\x80\x9cB\xc3\xa9 Inter\xc3\xa8s Local nivell C-BCIL 1536\xe2\x80\x9d. Aquest nivell equival a: \xe2\x80\x9cEdificacions protegides per la seva estructuraci\xc3\xb3 tipol\xc3\xb2gica, espec\xc3\xadficament les fa\xc3\xa7anes i determinats espais, com vest\xc3\xadbuls i caixes d\xe2\x80\x99escala. Es permeten actuacions de reforma mantenint aquests elements\xe2\x80\x9d.\n_START_SECTION_\nReconstrucci\xc3\xb3\n_START_PARAGRAPH_\nL\xe2\x80\x99any 2007 l\xe2\x80\x99Ajuntament decideix iniciar les obres de rehabilitaci\xc3\xb3 de la Torre Barrina, projectades per la Societat Municipal L\xe2\x80\x99H 2010 per adequar l\xe2\x80\x99edifici com a centre de formaci\xc3\xb3 i difusi\xc3\xb3 de noves tecnologies multim\xc3\xa8dia i temes audiovisuals. El projecte fou cofinan\xc3\xa7at per la Generalitat sobre la base de la Llei de millora dels barris \xe2\x80\x93convocat\xc3\xb2ria del 2004 i convocat\xc3\xb2ria del 2010- dins del Pla de reforma Integral de Collblanc-la Torrassa. De l\'edifici original es conserven les fa\xc3\xa7anes, mentre que a l\xe2\x80\x9finterior s\xe2\x80\x9fha fet una reforma de les cobertes i de totes les instal\xc2\xb7lacions, per adequar-les a les noves normes urban\xc3\xadstiques i als nous usos._NEWLINE_L\'actual edificaci\xc3\xb3 de la Torre Barrina t\xc3\xa9 1.103 metres quadrats de superf\xc3\xadcie (783,34 m2 \xc3\xbatils) distribu\xc3\xafts en planta baixa, tres pisos i coberta. L\'any 2010 l\'Ajuntament de L\'Hospitalet, a trav\xc3\xa9s de l\xe2\x80\x9fempresa municipal L\'H 2010, va finalitzar una reconstrucci\xc3\xb3 integral de l\'immoble conservant i restaurant les fa\xc3\xa7anes. Com a elements arquitect\xc3\xb2nics singulars en destaquen la petita torre de planta quadrangular que sobresurt de la coberta, amb una finestra rectangular a cada cara i coronada per una balustrada; la galeria de tres pisos amb arcs de mig punt i pilars bisellats que es conserva a la fa\xc3\xa7ana principal i la balustrada de la terrassa del primer pis._NEWLINE_Envoltant la casa hi ha l\'antic jard\xc3\xad, avui dia declarat parc d\'\xc3\xbas p\xc3\xbablic. El parc, amb 13.200 m2, conserva encara les grans palmeres pr\xc3\xb2pies de les masies de l\'\xc3\xa8poca d\'origen i est\xc3\xa0 envoltat per una reixa de forja._NEWLINE_Actualment \xc3\xa9s un equipament municipal de recursos audiovisuals i multim\xc3\xa8dia.'